VILKAVIŠKIO RAJONO SAVIVALDYBĖS TARYBA

SpREndimas

DĖL VILKAVIŠKIO R. PILVIŠKIŲ „SANTAKOS“ GIMNAZIJOS NUOSTATŲ PATVIRTINIMO

2024 m. gruodžio 20 d. Nr. B-TS-650

Vilkaviškis

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, Lietuvos Respublikos švietimo įstatymo 43 straipsnio 3 ir 4 dalimis, Lietuvos Respublikos viešojo administravimo įstatymo 16 straipsnio 1 dalies 2 punktu, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 (Lietuvos Respublikos švietimo ir mokslo ministro 2021 m. balandžio 28 d. įsakymo Nr. V-670 redakcija), atsižvelgdama į Vilkaviškio rajono savivaldybės mero 2024 m. lapkričio 25 d. potvarkį Nr. B-MP-893 „Dėl teikimo tvirtinti Vilkaviškio r. Pilviškių „Santakos“ gimnazijos nuostatus“ bei Vilkaviškio r. Pilviškių „Santakos“ gimnazijos 2024-11-05 raštą Nr. 2-236, Vilkaviškio rajono savivaldybės taryba n u s p r e n d ž i a:

1. Patvirtinti Vilkaviškio r. Pilviškių „Santakos“ gimnazijos nuostatus (pridedama).

2. Įgalioti Vilkaviškio r. Pilviškių „Santakos“ gimnazijos direktorę Danutę Valiūnienę pasirašyti patvirtintus mokyklos nuostatus ir teisės aktų nustatyta tvarka pateikti prašymą bei reikalingus dokumentus Juridinių asmenų registro tvarkytojui dėl šio sprendimo 1 punktu patvirtintų nuostatų įregistravimo.

3. Pripažinti netekusiais galios Vilkaviškio r. Pilviškių „Santakos“ gimnazijos nuostatus, patvirtintus Vilkaviškio rajono savivaldybės tarybos 2018 m. birželio 29 d. sprendimu Nr. B-TS-1149 „Dėl Vilkaviškio r. Pilviškių „Santakos“ gimnazijos nuostatų patvirtinimo“.

4. Paskelbti šį sprendimą Teisės aktų registre ir Vilkaviškio rajono savivaldybės interneto svetainėje www.vilkaviskis.lt.

Šis sprendimas gali būti skundžiamas Regionų administracinio teismo Kauno rūmams (adresu: A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras	Algirdas Neiberka

PATVIRTINTA

Vilkaviškio rajono savivaldybės

tarybos 2024 m. gruodžio 20 d.

sprendimu Nr. B-TS-650

VILKAVIŠKIO R. PILVIŠKIŲ „SANTAKOS“ GIMNAZIJOS

NUOSTATAI

I SKYRIUS

BENDROSIOS NUOSTATOS

1.	Vilkaviškio r. Pilviškių „Santakos“ gimnazijos nuostatai (toliau – nuostatai) reglamentuoja Vilkaviškio r. Pilviškių „Santakos“ gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, gimnazijos teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, gimnazijos turtą, lėšų šaltinius, jų naudojimo tvarką, finansinės veiklos kontrolę, ir gimnazijos veiklos priežiūrą, viešo paskelbimo ir visuomenės informavimo, reorganizavimo, likvidavimo ar pertvarkymo tvarką.

2.	Gimnazijos oficialus pavadinimas – Vilkaviškio r. Pilviškių „Santakos“ gimnazija, trumpas pavadinimas – Pilviškių „Santakos“ gimnazija. Gimnazija įregistruota juridinių asmenų registre, kodas 290487150.

3.	Gimnazijos istorija: 1919 m. įsteigta progimnazija. 1946 m. reorganizuota į vidurinę mokyklą. Lietuvos Respublikos švietimo ir mokslo ministro 2007 m. liepos 2 d. įsakymu Nr. ISAK-1301 akredituota vidurinės mokyklos vidurinio ugdymo programa. Vilkaviškio rajono savivaldybės tarybos 2007 m. liepos 27 d. sprendimu Nr. B-TS-110 vidurinė mokykla pertvarkyta į gimnaziją, suteikiant jai „Santakos“ vardą.

4.	Gimnazijos teisinė forma – biudžetinė įstaiga.

5.	Gimnazijos priklausomybė – savivaldybės mokykla.

6.	Savininkas – Vilkaviškio rajono savivaldybė (toliau – Savivaldybė), klasifikatoriaus kodas 111107759; S. Nėries g.1, LT-70147 Vilkaviškis.

7.	Savininko teises ir pareigas įgyvendina Savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui).

8.	Savivaldybės mero kompetencija:

8.1.	teikia Savivaldybės tarybai tvirtinti Gimnazijos nuostatus;

8.2.	priima į pareigas, atleidžia, nušalina ar atšaukia iš pareigų Gimnazijos direktorių, įgyvendina kitas funkcijas, susijusias su Gimnazijos direktoriaus darbo santykiais, Lietuvos Respublikos darbo kodekso ir kitų teisės aktų nustatyta tvarka;

8.3.	kontroliuoja ir prižiūri Gimnazijos direktoriaus veiklą, kaip jis įgyvendina įstatymus, Vyriausybės nutarimus ir Savivaldybės tarybos sprendimus;

8.4.	sprendžia kitus Lietuvos Respublikos įstatymuose ir kituose teisės aktuose jo kompetencijai priskirtus klausimus.

9.	Savivaldybės tarybos kompetencija:

9.1.	Savivaldybės mero teikimu tvirtina nuostatus;

9.2.	priima sprendimus dėl Gimnazijos reorganizavimo, pertvarkymo, likvidavimo;

9.3.	nustato mokamų viešųjų paslaugų kainas;

9.4.	nustato Gimnazijos vardu gautos paramos skirstymo taisykles;

9.5.	priima sprendimus dėl tam tikros veiklos nepriklausomo audito atlikimo Gimnazijoje;

9.6.	užtikrina Gimnazijos finansavimą ir (ar) kitokį prisidėjimą prie Gimnazijos veiklos;

9.7.	priima sprendimus dėl Gimnazijos metinių ataskaitų rinkinio tvirtinimo;

9.8.	sprendžia kitus Lietuvos Respublikos įstatymuose ir kituose teisės aktuose jos kompetencijai priskirtus klausimus.

10.	Gimnazijos buveinė – Vilniaus g. 2, Pilviškiai, LT-70488 Vilkaviškio r. sav.

11.	Gimnazijos grupė – bendrojo ugdymo mokykla.

12.	Gimnazijos tipas – gimnazija.

13.	Gimnazijos paskirtis:

13.1. pagrindinė paskirtis – gimnazijos tipo gimnazija visų amžiaus tarpsnių vaikams;

13.2. kitos paskirtys – ikimokyklinis ir priešmokyklinis ugdymas.

14.	Mokymo kalba – lietuvių kalba.

15.	Mokymosi formos – grupinio ir pavienio mokymosi.

16.	Mokymo proceso organizavimo būdai – kasdienis, nuotolinis, savarankiškas, ugdymasis šeimoje.

17.	Gimnazija vykdo švietimo programas – pradinio ugdymo, pagrindinio ugdymo, vidurinio ugdymo, neformaliojo švietimo, ikimokyklinio ir priešmokyklinio ugdymo programas.

18.	Gimnazija turi ikimokyklinio ugdymo grupę:

18.1.	adresas – Mokyklos g. 5, Pilviškiai, LT-70486 Vilkaviškio r. sav.;

18.2.	mokymo kalba – lietuvių kalba;

18.3.	vykdomos švietimo programos – ikimokyklinio ir priešmokyklinio ugdymo;

18.4.	mokymosi forma ir mokymo būdas – grupinis kasdienis mokymasis.

19.	Gimnazija yra viešasis juridinis asmuo, turintis Lietuvos valstybės antspaudą su Gimnazijos pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką.

20.	Gimnazija yra paramos gavėja.

21.	Gimnazija savo veikloje vadovaujasi Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, kitais teisės aktais ir šiais nuostatais.

22.	Mokiniams išduodami mokymosi pasiekimus įteisinantys dokumentai:

22.1.	mokymosi pasiekimų pažymėjimas;

22.2.	pradinio išsilavinimo pažymėjimas;

22.3.	pradinio ugdymo pasiekimų pažymėjimas;

22.4.	pažymėjimas;

22.5.	pagrindinio ugdymo pasiekimų pažymėjimas;

22.6.	pagrindinio išsilavinimo pažymėjimas;

22.7.	vidurinio ugdymo pasiekimų pažymėjimas;

22.8.	brandos atestatas ir jo priedas.

II SKYRIUS

GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

23.	Gimnazijos pagrindinė veiklos sritis – švietimas, kodas 85.

23.1.	Pagrindinė švietimo veiklos rūšis pagal Ekonominės veiklos rūšių klasifikatorių – vidurinis ugdymas, kodas 85.31.20.

23.2. Kitos švietimo veiklos rūšys:

23.2.1. pagrindinis ugdymas, kodas 85.31.10;

23.2.2. pradinis ugdymas, kodas 85.20;

23.2.3. priešmokyklinio amžiaus vaikų ugdymas, kodas 85.10.20;

23.2.4. ikimokyklinio amžiaus vaikų ugdymas, kodas 85.10.10;

23.2.5.	sportinis ir rekreacinis švietimas, kodas 85.51;

23.2.6.	kultūrinis švietimas, kodas 85.52;

23.2.7.	kitas, niekur kitur nepriskirtas švietimas, kodas 85.59;

23.2.8.	švietimui būdingų paslaugų veikla, kodas 85.60.

23.3.	Kitos ne švietimo veiklos rūšys:

23.3.1.	nuosavo arba nuomojamo nekilnojamo turto nuoma ir eksploatavimas, kodas 68.20;

23.3.2.	automobilių ir lengvųjų variklinių transporto priemonių nuoma ir išperkamoji nuoma, kodas 77.11;

23.3.3.	vaikų dienos priežiūros veikla, kodas 88.91;

23.3.4.	bibliotekų ir archyvų veikla, kodas 91.01;

23.3.5.	muziejų veikla, kodas 91.02;

23.3.6.	kitų maitinimo paslaugų teikimas, kodas 56.29;

23.3.7.	kita pramogų ir poilsio organizavimo veikla, kodas 93.2.

24.	Gimnazijos veiklos tikslas – ugdyti asmenybę, kuri, atsižvelgiant į individualius gebėjimus ir poreikius, gebėtų kritiškai mąstyti, spręsti problemas, bendrauti, mokytis visą gyvenimą ir aktyviai dalyvauti visuomeniniame gyvenime.

25.	Gimnazijos veiklos uždaviniai:

25.1.	užtikrinti kokybišką ikimokyklinio, priešmokyklinio, pradinio, pagrindinio, vidurinio ugdymo programų bei neformaliojo vaikų švietimo vykdymą;

25.2.	tenkinti ugdytinių, mokinių pažinimo, ugdymosi, saviraiškos ir kitus poreikius;

25.3.	teikti ugdytiniams, mokiniams reikiamą švietimo ir kitą pagalbą;

25.4.	užtikrinti saugią ir ugdymuisi palankią aplinką, socialinio ugdymo, prevencijos ir kitų programų įgyvendinimą Gimnazijoje.

26.	Gimnazija atlieka šias funkcijas:

26.1.	formuoja ir įgyvendina ugdymo turinį vadovaudamasi Lietuvos Respublikos švietimo, mokslo ir sporto ministro tvirtinamomis Bendrosiomis programomis ir Ugdymo planais, atsižvelgdama į vietos ir Gimnazijos bendruomenės reikmes, ugdytinių, mokinių poreikius ir interesus, švietimo stebėsenos rodiklius, mokinių pasiekimų ir pažangos vertinimo ugdymo procese informaciją, pasiekimų tyrimus, mokyklos veiklos įsivertinimo ir išorinio vertinimo duomenis;

26.2.	vykdo ugdymo sutartyse sutartus įsipareigojimus, užtikrina geros kokybės ugdymą;

26.3.	vykdo pagrindinio ugdymo pasiekimų patikrinimą, brandos egzaminus, kitų pasiekimų patikrinimą Lietuvos Respublikos švietimo, mokslo ir sporto ministro nustatyta tvarka;

26.4.	sudaro palankias sąlygas veikti mokinių organizacijoms, skatinančioms mokinių dorinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

26.5.	teikia profesinio orientavimo ir švietimo informacinę, psichologinę, socialinę pedagoginę, specialiąją pedagoginę, specialiąją pagalbą, vykdo vaiko minimalios priežiūros priemones;

26.6.	atlieka pirminį ugdytinių, mokinių specialiųjų ugdymosi poreikių, kylančių ugdymo(si) procese, įvertinimą, prireikus kreipiasi į švietimo pagalbos tarnybą dėl mokinių specialiųjų ugdymosi poreikių įvertinimo, specialiojo ugdymo ir (ar) švietimo pagalbos jiems skyrimo Lietuvos Respublikos švietimo, mokslo ir sporto ministro nustatyta tvarka;

26.7.	pasirenka nuoseklią, ilgalaikę, socialines ir emocines kompetencijas ugdančią prevencinę programą, apimančią patyčių, smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą ir sudaro sąlygas kiekvienam mokiniui nuolat joje dalyvauti, įgyvendindama Lietuvos Respublikos švietimo, mokslo ir sporto ministro patvirtintas Smurto prevencijos įgyvendinimo mokyklose rekomendacijas;

26.8.	dalyvauja Lietuvos Respublikos švietimo, mokslo ir sporto ministerijos ar kitų švietimo institucijų organizuojamuose ugdymo pasiekimų tyrimuose;

26.9.	inicijuoja, kuria ir dalyvauja ugdymo paslaugas plėtojančiuose, ugdymo kokybę, mokinių ugdymo(si) pažangą gerinančiuose projektuose;

26.10.	švietimo kokybei gerinti vykdo švietimo stebėseną, Gimnazijos veiklos įsivertinimą, mokytojų ir švietimo pagalbos specialistų atestaciją, ugdymo pasiekimų vertinimą ir kt.;

26.11.	organizuoja Gimnazijos bibliotekos darbą atsižvelgdama į mokinių ir mokytojų poreikius, vykdydama informacines ir edukacines funkcijas Gimnazijos bibliotekoje;

26.12.	sudaro sąlygas darbuotojų profesiniam tobulėjimui ir jų kvalifikacijos tobulinimui;

26.13.	užtikrina teisės aktų reikalavimus atitinkančią sveiką, saugią ugdymosi ir darbo aplinką;

26.14.	kuria ir turtina ugdymo(si) aplinkas;

26.15.	tėvų (globėjų, rūpintojų), mokinių pageidavimu organizuoja mokamas papildomas paslaugas (būrelius, ekskursijas ir kita) teisės aktų nustatyta tvarka;

26.16.	atlieka kitas įstatymų ir kitų teisės aktų numatytas funkcijas.

27.	Mokymosi pasiekimus įteisinantys dokumentai mokiniams išduodami Lietuvos Respublikos švietimo, mokslo ir sporto ministro nustatyta tvarka.

III SKYRIUS

GIMNAZIJOS TEISĖS IR PAREIGOS

28.	Gimnazija, įgyvendindama jai pavestus tikslą ir uždavinius, vykdydama jai paskirtas funkcijas, turi teisę:

28.1.	parinkti ir kurti mokymo(si) metodus ir mokymo(si) veiklos būdus, užtikrinančius kokybišką ugdymą(si);

28.2.	bendradarbiauti su savo veiklai įtakos turinčiais fiziniais ir juridiniais asmenimis;

28.3.	vykdyti šalies ir tarptautinius švietimo projektus;

28.4.	įstatymų nustatyta tvarkas stoti ir jungtis į asociacijas, dalyvauti jų veikloje;

28.5.	gauti paramą Lietuvos Respublikos labdaros ir paramos įstatymo nustatyta tvarka;

28.6.	sudaryti mokymo ir kitas sutartis;

28.7.	naudotis kitomis teisės aktų suteiktomis teisėmis.

29.	Gimnazija privalo:

29.1.	užtikrinti kokybišką švietimo programų vykdymą;

29.2.	vykdyti patvirtintas ugdymo programas;

29.3.	sudaryti mokymo sutartis ir vykdyti jose numatytus įsipareigojimus;

29.4.	sukurti ir palaikyti sveiką ir saugią aplinką, sudarančią palankias galimybes ugdyti ir mokytis;

29.5.	sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

29.6.	užtikrinti Gimnazijos vaiko gerovės komisijos veiklą įgyvendinant teisės aktų nustatytus reikalavimus;

29.7.	vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

30.	Gimnazijos veikla organizuojama pagal:

30.1.	Gimnazijos direktoriaus įsakymu patvirtintą Gimnazijos strateginį planą, kuriam yra pritarusi Gimnazijos taryba ir Savivaldybės vykdomoji institucija ar jos įgaliotas asmuo;

30.2.	Gimnazijos direktoriaus įsakymu patvirtintą Gimnazijos metinį veiklos planą, kuriam yra pritarusi Gimnazijos taryba;

30.3.	Gimnazijos direktoriaus įsakymu patvirtintą Gimnazijos ugdymo planą, suderintą su Gimnazijos taryba ir Savivaldybės vykdomąja institucija ar jos įgaliotu asmeniu;

30.4.	kitus Gimnazijos veiklą reglamentuojančius ir teisės aktų nustatyta tvarka parengtus, suderintus ir patvirtintus teisės aktus.

31. Gimnazijai vadovauja direktorius, kurį viešojo konkurso būdu teisės aktų nustatyta tvarka į pareigas priima ir atleidžia Savivaldybės meras.

32. Pasibaigus pirmajai penkerių metų kadencijai, Gimnazijos direktorius gali būti skiriamas be konkurso antrajai penkerių metų kadencijai, jeigu direktoriaus metų veikla kiekvienais metais buvo vertinama kaip viršijanti lūkesčius arba atitinkanti lūkesčius ir direktorius sutinka eiti pareigas.

33. Gimnazijos direktoriumi gali būti tik nepriekaištingos reputacijos, kaip ji yra apibrėžta Lietuvos Respublikos švietimo įstatyme, asmuo.

34. Direktorius, nepasibaigus jo kadencijai, gali būti atšaukiamas iš pareigų teisės aktų nustatyta tvarka tik dėl šių priežasčių:

34.1. asmuo prarado nepriekaištingą reputaciją;

34.2. paaiškėja, kad dalyvaudamas viešame konkurse direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į direktoriaus pareigas.

35. Direktorius:

35.1. organizuoja Gimnazijos veiklą, įgyvendindamas strateginį švietimo įstaigos valdymą;

35.2. vadovauja rengiant Gimnazijos strateginį ir metinį planus, užtikrina jų įgyvendinimą;

35.3. organizuoja Gimnazijos veiklos įsivertinimą ir stebėseną, ugdymo planų rengimą, analizuoja išteklių būklę ir atsako už Gimnazijos veiklos rezultatus;

35.4. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

35.5. įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;

35.6. bendradarbiauja su mokinių tėvais (globėjais, rūpintojais), vietos bendruomene ir partneriais ir kitomis institucijomis, siekdamas Gimnazijos tikslų, kartu su Gimnazijos savivaldos institucijomis sprendžia svarbiausius Gimnazijos veiklos klausimus;

35.7. bendradarbiauja su institucijomis, įstaigomis, įmonėmis ir organizacijomis siekdamas efektyvaus Gimnazijos valdymo, ugdymo kokybės ir mokinių saugumo;

35.8. kiekvienais metais teikia Gimnazijos bendruomenei ir Gimnazijos tarybai svarstyti bei viešai paskelbia savo metų veiklos ataskaitą, kurios struktūrą ir reikalavimus nustato Lietuvos Respublikos švietimo, mokslo ir sporto ministras;

35.9. nustatyta tvarka priima ir atleidžia darbuotojus, skatina juos, atlieka kitas su darbo santykiais susijusias funkcijas;

35.10. nustato Gimnazijos struktūrą ir darbuotojų pareigybių sąrašą;

35.11. tvirtina darbuotojų pareigybių aprašymus teisės aktų nustatyta tvarka;

35.12. priima ugdytinius, mokinius į Gimnaziją Savivaldybės tarybos nustatyta tvarka, sudaro mokymo sutartis;

35.13. sudaro vaikams, mokiniams ir darbuotojams saugias ir sveikatai nekenksmingas mokymosi ir darbo sąlygas;

35.14. vadovaudamasis teisės aktais Gimnazijos dokumentuose nustato mokinių teises, pareigas ir atsakomybę;

35.15. tvirtina Gimnazijos darbo ir vidaus tvarkos taisykles;

35.16. leidžia įsakymus, kontroliuoja jų vykdymą;

35.17. sudaro darbo grupes, metodines grupes ir komisijas;

35.18. sudaro sutartis Gimnazijos vardu;

35.19. organizuoja Gimnazijos dokumentų saugojimą ir tvarkymą;

35.20. užtikrina racionalų ir taupų lėšų ir turto naudojimą, veiksmingą Gimnazijos vidaus kontrolės sistemos sukūrimą, jos veikimą ir tobulinimą;

35.21. rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

35.22. imasi priemonių, kad laiku būtų suteikta pagalba vaikui, mokiniui, kurio atžvilgiu buvo taikytas smurtas, prievarta, seksualinis ar kitokio pobūdžio išnaudojimas, ir apie tai informuoja suinteresuotas institucijas;

35.23. sudaro Gimnazijos vaiko gerovės komisiją ir tvirtina jos darbo reglamentą;

35.24. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą Gimnazijoje;

35.25. užtikrina sveiką ir saugią aplinką, užkertančią kelią bet kokioms smurto, prievartos apraiškoms ir žalingiems įpročiams;

35.26. organizuoja pašalinių asmenų patekimo į Gimnazijos teritoriją apskaitą ir tai kontroliuoja, organizuoja Gimnazijos teritorijos ir jos prieigų stebėjimą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus;

35.27. supažindina Gimnazijos bendruomenę su teisės aktais, reglamentuojančiais vaiko teises, pareigas ir atsakomybę už teisės aktų pažeidimus, Gimnazijos lankymą, psichoaktyviųjų medžiagų vartojimo, smurto, nusikalstamumo prevenciją ir mokinių užimtumą;

35.28. prireikus sudaro su institucijomis, dirbančiomis prevencinį darbą Savivaldybės teritorijoje, kitose vietovėse, sutartis dėl pagalbos teikimo mokykloje ar už jos ribų;

35.29. teikia prašymus Savivaldybės merui dėl vaiko minimalios ar vidutinės priežiūros priemonių skyrimo;

35.30. organizuoja Gimnazijos finansinę apskaitą pagal Lietuvos Respublikos finansinės apskaitos įstatymą;

35.31. nustato Gimnazijos darbuotojų darbo apmokėjimo sistemą, jeigu Gimnazijoje nėra sudaryta kolektyvinė sutartis;

35.32. atstovauja Gimnazijai kitose institucijose;

35.33. dalį savo funkcijų Lietuvos Respublikos teisės aktų nustatyta tvarka gali pavesti vykdyti direktoriaus pavaduotojams;

35.34. vykdo kitas funkcijas, nustatytas Lietuvos Respublikos švietimo įstatyme, pareigybės aprašyme ir kituose teisės aktuose.

36. Gimnazijos valdyme dalyvauja direktoriaus pavaduotojai ugdymui ir pavaduotojas ūkiui.

37.	Ugdymo proceso kokybės ir veiksmingumo užtikrinimui Gimnazijoje sudaroma Metodinė taryba, mokomųjų dalykų mokytojų ir klasių vadovų metodinės grupės, kurių skaičių nustato Gimnazijos direktorius.

38.	Metodinė taryba – nuolat veikianti Gimnazijos mokytojų komanda, organizuojanti mokytojų metodinę veiklą ir veikianti pagal Metodinės tarybos nuostatus, metinį planą, parengtą ir patvirtintą Metodinės tarybos posėdžiuose.

39.	Metodinę tarybą sudaro skirtingų mokomųjų dalykų metodinių grupių pirmininkai, direktoriaus pavaduotojas ugdymui ir Mokytojų taryboje išrinkti Metodinės tarybos pirmininkas, Metodinės tarybos pirmininko pavaduotojas ir sekretorius.

40.	Ugdymo turinio formavimo ir ugdymo proceso organizavimo klausimais Gimnazijos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

GIMNAZIJOS SAVIVALDA

41.	Gimnazijoje veikia šios savivaldos institucijos: Gimnazijos taryba, Mokytojų taryba, Mokinių taryba, Tėvų taryba.

42.	Gimnazijos taryba (toliau – Taryba) yra aukščiausia Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir telkianti tėvų (globėjų, rūpintojų), mokytojų ir kitų Gimnazijos bendruomenės narių atstovus demokratiniam Gimnazijos valdymui, svarbiausiems Gimnazijos veiklos sričių klausimams aptarti, bendrai nagrinėti ir spręsti.

43.	Taryba savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir savininko teisės aktais, Gimnazijos nuostatais.

44.	Tarybą sudaro 16 (šešiolika) narių: 5 (penki) Gimnazijoje nedirbantys mokinių tėvai (globėjai, rūpintojai), kurie renkami Tėvų tarybos susirinkime atviru balsavimu, 5 mokytojai, kuriuos slaptu balsavimu renka Mokytojų taryba, 5 (penki) 8 klasių ir I–III gimnazijos klasių mokiniai, kurie renkami Mokinių tarybos susirinkime atviru balsavimu, 1 (vienas) vietos bendruomenės atstovas. Taryba renkama dvejų metų kadencijai. Tarybos nariu asmuo gali būti renkamas iš eilės ne ilgiau kaip dviejų kadencijų laikotarpiui. Nutrūkus Tarybos nario įgaliojimams pirma laiko, jo vietą likusiam kadencijos laikotarpiui užima kitas narys, išrinktas atskirose Gimnazijos savivaldos institucijose.

45.	Tarybai vadovauja pirmininkas. Pirmininką renka ir atšaukia Tarybos nariai slaptu balsavimu pirmojo posėdžio metu.

46.	Tarybos posėdžiai vyksta ne rečiau kaip du kartus per metus. Tarybos posėdis yra teisėtas, jei jame dalyvauja ne mažiau kaip 2/3 (du trečdaliai) jos narių. Nutarimai priimami dalyvaujančių balsų dauguma. Į posėdį gali būti kviečiami ir kiti Gimnazijos bendruomenės nariai, savivaldos atstovai, socialiniai partneriai, steigėjo atstovai.

47.	Tarybos nariai už savo veiklą atsiskaito juos rinkusiems Gimnazijos bendruomenės nariams vieną kartą per metus.

48.	Savivaldybės tarybos, švietimo priežiūros institucijos, nustačiusios, kad Tarybos sprendimai prieštarauja įstatymams ar kitiems Gimnazijos veiklą reglamentuojantiems teisės aktams, siūlo Tarybai juos svarstyti iš naujo. Tarybai atsisakius, ginčas gali būti sprendžiamas įstatymų nustatyta tvarka.

49.	Taryba:

49.1.	teikia siūlymus dėl Gimnazijos strateginių tikslų, uždavinių ir jų įgyvendinimo priemonių, dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

49.2.	pritaria Gimnazijos strateginiam planui, metinei veiklos programai, nuostatams, darbo tvarkos taisyklėms, ugdymo planams, kitiems Gimnazijos veiklą reglamentuojantiems dokumentams, teikiamiems Gimnazijos direktoriaus;

49.3.	vertina Gimnazijos vadovo veiklą;

49.4.	teikia siūlymus dėl Gimnazijos darbo tobulinimo, saugios aplinkos, padeda spręsti lėšų gavimo klausimus organizuojant paramą;

49.5.	svarsto Gimnazijos lėšų naudojimo klausimus, išklauso Gimnazijos metines veiklos ataskaitas ir teikia Gimnazijos direktoriui siūlymus dėl Gimnazijos veiklos tobulinimo;

49.6.	svarsto Gimnazijos pedagogų, tėvų (globėjų, rūpintojų), mokinių savivaldos institucijų ar bendruomenės narių iniciatyvas ir teikia siūlymus Gimnazijos direktoriui;

49.7.	turi teisę gauti visą informaciją apie Gimnazijos veiklą;

49.8.	svarsto Gimnazijos direktoriaus teikiamus klausimus;

49.9.	svarsto nebiudžetinių lėšų kaupimo Gimnazijos sąskaitoje galimybes, teikia pasiūlymus dėl jų paskirstymo ir panaudojimo;

49.10.	nagrinėja ir vertina Gimnazijos psichologinio mikroklimato, demokratinių santykių formavimąsi, inicijuoja Gimnazijos, šeimos, visuomenės bendradarbiavimą, analizuoja bendradarbiavimo galimybes ir patirtį, inicijuoja naujas jo formas, teikia pasiūlymus Gimnazijos direktoriui;

49.11.	priima sprendimus kitais Tarybai deleguotais klausimais.

50.	Tarybos nutarimai, prieštaraujantys teisės aktams, negalioja.

51.	Mokytojų taryba – Gimnazijos savivaldos institucija, susidedanti iš rinkimais išrinktų mokytojų, atstovaujanti mokytojų interesams ir sprendžianti mokytojams aktualias problemas.

52.	Mokytojų taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos teisės aktais, nuostatais ir Mokytojų tarybos nuostatais.

53.	Mokytojų tarybą sudaro 15–17 (penkiolika–septyniolika) Gimnazijos pradinio, pagrindinio ir vidurinio ugdymo mokytojų, renkamų visuotiniame mokytojų susirinkime dvejiems metams.

54.	Mokytojų tarybos posėdyje gali būti kviečiami dalyvauti su svarstomais klausimais susiję asmenys.

55.	Mokytojų tarybos nariai atviru balsavimu pirmojo posėdžio metu išrenka Mokytojų tarybos pirmininką, pavaduotoją ir sekretorių.

56.	Mokytojų tarybos posėdžiai šaukiami ne rečiau kaip tris kartus per metus. Posėdžiai yra teisėti, jei juose dalyvauja ne mažiau kaip 2/3 (du trečdaliai) tuo metu dirbančių Mokytojų tarybos narių. Nutarimai priimami dalyvaujančių balsų dauguma, jei balsai pasiskirsto po lygiai, sprendžiamasis balsas priklauso Mokytojų tarybos pirmininkui.

57.	Mokytojų taryba:

57.1.	inicijuoja Gimnazijos kaitos procesus;

57.2.	formuluoja ir koreguoja Gimnazijos veiklos tikslus ir uždavinius;

57.3.	dalyvauja planuojant Gimnazijos veiklą;

57.4.	svarsto mokymo programų įgyvendinimą, ugdymo ir mokymo rezultatus, ugdytinių, mokinių pažangą ir pasiekimus, mokinių pasiekimų vertinimą;

57.5.	aptaria pedagoginės veiklos tobulinimo būdus, mokytojų pedagoginės ir dalykinės kompetencijos ugdymo galimybes;

57.6.	aptaria skirtingų gebėjimų mokinių ugdymo organizavimo principus, jų ugdymo ir mokymo programas, metodus;

57.7.	analizuoja mokinių mokymosi krūvį, nepažangumo ir pamokų nelankymo priežastis;

57.8.	aptaria Gimnazijos ugdymo plano įgyvendinimo klausimus;

57.9.	priima nutarimus vadovaudamasi Lietuvos Respublikos švietimo, mokslo ir sporto ministro patvirtintais bendraisiais ugdymo planais ir kitais teisės aktais;

57.10.	analizuoja, kaip Gimnazija vykdo veiklos planą ir ugdymo programas;

57.11.	slaptu balsavimu renka atstovus į Gimnazijos tarybą;

57.12.	deleguoja atstovus į mokytojų atestacijos komisiją;

57.13.	teikia siūlymų Gimnazijos tarybai, direktoriui dėl ugdymo kokybės, ugdymo proceso organizavimo tobulinimo ir kitais klausimais.

58.	Mokinių taryba – Gimnazijos savivaldos institucija, susidedanti iš rinkimais išrinktų mokinių, atstovaujanti mokinių interesams, sprendžianti mokiniams aktualias problemas ir prisidedanti prie jaunimo politikos įgyvendinimo Gimnazijoje.

59.	Mokinių tarybą sudaro 15 (penkiolika) 5–8 klasių ir I–IV gimnazijos klasių mokinių susirinkimuose išrinktų atstovų. Mokinių tarybos nariai renkami dvejiems metams.

60.	Mokinių tarybos posėdžiai organizuojami pagal poreikį, bet ne rečiau kaip kartą per du mėnesius.

61.	Mokinių tarybai vadovauja mokinių prezidentas, kuris renkamas slaptu balsavimu iš I–III gimnazijos klasių mokinių dvejiems mokslo metams, organizuojant rinkimus Gimnazijos mokiniams.

62.	Posėdžius šaukia mokinių prezidentas. Apie posėdžio laiką ir svarstyti parengtus klausimus jis informuoja Mokinių tarybos narius ne vėliau kaip prieš dvi dienas iki posėdžio.

63.	Mokinių tarybos posėdis ir jame priimti nutarimai yra teisėti, jeigu posėdyje dalyvauja ne mažiau kaip 2/3 (du trečdaliai) visų narių. Nutarimai priimami dalyvaujančiųjų balsų dauguma.

64.	Mokinių tarybos nario įgaliojimai nutrūksta, kai pasibaigia įgaliojimų laikas, kai jis nebegali eiti savo pareigų dėl sveikatos būklės, atsistatydina arba kai jo elgesys nesuderinamas su Mokinių tarybos nario pareigomis ir / ar kompromituoja Gimnazijos vardą.

65.	Mokinių taryba:

65.1.	svarsto ir suderinusi su Gimnazijos vadovybe tvirtina svarbiausių mokinių renginių planus;

65.2.	teikia siūlymus dėl neformaliojo švietimo programų plėtros;

65.3.	inicijuoja Gimnazijos socialinio tinklo paskyros informacijos, interneto svetainės atnaujinimą ir teikimą;

65.4.	inicijuoja ir organizuoja Gimnazijos kultūrinius ir sportinius renginius, talkas, labdaros akcijas visuomenei, mokinių socialinę veiklą;

65.5.	teikia siūlymus dėl Gimnazijos nuostatų, vidaus tvarkos taisyklių pataisų, ugdymo turinio diferencijavimo, ugdymo organizavimo tvarkos, veiklos programos ir kitais praktiniais mokymo veiklos klausimais;

65.6.	rūpinasi drausmės ir tvarkos palaikymu Gimnazijoje, inicijuoja mokinių elgesio taisyklių kūrimą, svarstymą ir priėmimą, prižiūri jų laikymąsi;

65.7.	priima sprendimus dėl mokinių pasitarimų, susirinkimų, konferencijų ar kitokių sambūrių sušaukimo;

65.8.	padeda vykdyti ir organizuoti mokinių prevencines programas;

65.9.	teikia siūlymus Gimnazijos vadovybei ar savivaldos institucijoms dėl ugdymo proceso organizavimo tobulinimo;

65.10.	atstovauja mokinių interesams Taryboje bei kitose savivaldos institucijose, tarpininkauja ginant mokinių teises Gimnazijoje;

65.11.	bendradarbiauja su Gimnazijos administracija, kitomis savivaldos institucijomis, socialiniais partneriais, kitų mokyklų mokinių savivaldos institucijomis.

66.	Tėvų taryba – Gimnazijos savivaldos institucija, susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas.

67.	Ne mažiau kaip 10 (dešimt) tėvų tarybos narių renkami visuotiniame tėvų susirinkime atviru balsavimu.

68.	Tėvų tarybos pirmininkas išrenkamas atviru balsavimu pirmajame tėvų tarybos posėdyje.

69.	Tėvų tarybos nario kadencija – dveji metai.

70.	Posėdžiai yra teisėti, jei juose dalyvauja ne mažiau kaip 2/3 (du trečdaliai) Tėvų tarybos narių. Nutarimai priimami atviru balsavimu, dalyvavusių narių balsų dauguma. Jei balsai pasiskirsto po lygiai, sprendžiamasis balsas priklauso Tėvų tarybos pirmininkui.

71.	Tėvų tarybos nario kadencijai pasibaigus anksčiau laiko, taryba veiklą iki mokslo metų pabaigos (tos sudėties tarybos kadencijos pabaigos) tęsia be naujo tarybos nario.

72.	Tėvų taryba:

72.1.	teikia siūlymus Gimnazijos administracijai dėl ugdymo proceso, neformaliojo švietimo veiklos organizavimo, ugdymo kokybės gerinimo;

72.2.	svarsto Gimnazijos mokinių tėvų (globėjų, rūpintojų) siūlymus, nagrinėja mokinių tėvų (globėjų, rūpintojų) prašymus ir teikia juos Tarybai ir (ar) Gimnazijos administracijai;

72.3.	domisi ugdytinių, mokinių mokymu(si), maitinimu, sveikatinimu, sveikų ir saugių ugdymosi sąlygų sudarymu, žalingų įpročių prevencija;

72.4.	bendradarbiauja su Gimnazijos administracija ir kitomis Gimnazijos savivaldos institucijomis;

72.5.	talkina Gimnazijai ieškant rėmėjų;

72.6.	prisideda prie Gimnazijos renginių organizavimo;

72.7.	svarsto kitus tėvams (globėjams, rūpintojams) aktualius klausimus.

73.	Gimnazijoje gali steigtis ir kitos savivaldos institucijos, bendruomenės nariai gali burtis į įvairių interesų grupių (mokinių, mokytojų, tėvų ar kitų teisėtų vaikų atstovų) asociacijas, organizacijas, sąjungas, vykdančias jų veiklos nuostatuose (įstatuose) numatytus uždavinius ir funkcijas.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

74.	Darbuotojai į darbą Gimnazijoje priimami ir atleidžiami iš jo Lietuvos Respublikos darbo kodekso ir kitų darbo santykius reglamentuojančių teisės aktų nustatyta tvarka.

75.	Gimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

76.	Mokytojai, švietimo pagalbą teikiantys specialistai kvalifikaciją tobulina ir atestuojasi Lietuvos Respublikos švietimo, mokslo ir sporto ministro nustatyta tvarka.

77.	Gimnazijos direktoriaus, jo pavaduotojų ugdymui veiklos vertinimas ir kvalifikacijos tobulinimas vykdomas Lietuvos Respublikos švietimo, mokslo ir sporto ministro nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ

78.	Gimnazija valdo patikėjimo teise perduotą jai Savivaldybės turtą, naudoja ir disponuoja juo pagal įstatymus Savivaldybės tarybos sprendimų nustatyta tvarka.

79.	Gimnazija nuosavybės teise valdo, naudoja turtą įsigytą iš Savivaldybės biudžeto lėšų teisės aktų nustatyta tvarka.

80.	Gimnazijos lėšos:

80.1.	valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės lėšos, skiriamos pagal patvirtintas sąmatas;

80.2.	pajamos už teikiamas paslaugas;

80.3.	nebiudžetinės lėšos, kurias sudaro vaikų išlaikymas ikimokyklinėse ugdymo grupėse, kitos tikslinei paskirčiai skirtos lėšos, fizinių ir juridinių asmenų parama, savanoriški asmenų fondų, organizacijų ir jų įmonių įnašai, dovanotos ar kitaip teisėtais būdais perduotos lėšos, pajamos už suteiktas paslaugas, turto nuomą, kitos teisėtu būdu įgytos lėšos.

81.	Gimnazijos lėšos naudojamos teisės aktų nustatyta tvarka.

82.	Gimnazija finansinę apskaitą organizuoja ir finansinę atskaitomybę tvarko teisės aktų nustatyta tvarka, finansinė veikla kontroliuojama teisės aktų nustatyta tvarka.

83.	Gimnazijos veiklos priežiūrą atlieka Savivaldybės vykdomoji institucija, prireikus pasitelkiami išoriniai vertintojai.

VIII SKYRIUS

BAIGIAMOSIOS NUOSTATOS

84.	Gimnazija turi interneto svetainę (https://pilviskiai.lm.lt), atitinkančią teisės aktų nustatytus reikalavimus. Interneto svetainėje skelbiama Lietuvos Respublikos švietimo įstatymu nustatyta informacija visuomenei apie Gimnazijos veiklą.

85.	Lietuvos Respublikos teisės aktų nustatytais atvejais vieši pranešimai skelbiami ir kitose visuomenės informavimo priemonėse ar Juridinių asmenų registro tvarkytojo leidžiamame elektroniniame leidinyje viešiems pranešimams skelbti.

86.	Nuostatai keičiami ir papildomi Savivaldybės tarybos, Gimnazijos direktoriaus ar Tarybos iniciatyva.

87.	Nuostatus, jų pakeitimus ir papildymus tvirtina Savivaldybės taryba.

88.	Gimnazija reorganizuojama, likviduojama ar pertvarkoma Savivaldybės tarybos sprendimu, Lietuvos Respublikos civilinio kodekso, Lietuvos Respublikos švietimo įstatymo, Lietuvos Respublikos biudžetinių įstaigų įstatymo ir kitų teisės aktų nustatyta tvarka.

89.	Pasikeitus teisės aktams, reglamentuojantiems šiuose nuostatuose išdėstytus klausimus, ar teisės aktams atitinkamus klausimus reglamentuojant kitaip nei šiuose nuostatuose, taikomos tų teisės aktų nuostatos.

__________________